Ma van gewonde GPF-lid goed keelvol | Maroela Media
Calvin Bronkhorst is Donderdag die derde keer in die Unie-hospitaal in Alberton geopereer nadat hy meermale tydens 'n rooftog op Meyerton geskiet is. Foto: Verskaf
Die ma van 'n jong lid van die gemeenskapspolisiëringsforum (GPF) wat 'n wilde skietery op Meyerton oorleef het, sê sy het nooit kon dink dat soveel mense omgee nie.
"Die ondersteuning wat ons kry, is absoluut fantasties," sê Jackie Britz (51), maar voeg by sy is ook "gatvol" vir die misdaad en geweld, die daaglikse moorde en gedurige rooftogte in Suid-Afrika. "Binne-in my is ek kwaad, want ek dink dit het tyd geword dat ons mense opstaan sodat hierdie goed kan stop."
Sy glo dis 'n wonderwerk dat haar seun Calvin Bronkhorst (23), 'n lid van Riversdale by Meyerton se GPF, die skietery oorleef het.
Hy en sy mede-GPF-lede het Dinsdagaand 'n noodboodskap ontvang dat gewapende rowers toeslaan op 'n klein winkelsentrum in die buurt Riversdale. Bronkhorst en sy verloofde, Wilmarie Pretorius (23), het dadelik daarheen gery. Hulle was eerste op die toneel omdat hy net drie strate daarvandaan woon.
Britz vertel Calvin het nie besef die gewapende rowers was in die drankwinkel nie. Soos hy na die winkel gestap het met sy vuurwapen in die hand terwyl Pretorius in die motor gewag het, het die rowers uit die drankwinkel gekom en op hom losgebrand.
Sy ma sê hy is "oralster gewond": in sy arm, sy voet, sy maag, sy bors, drie koeëls is deur sy rug …"Hy het die koeëls gevat, want al wat vir hom saak gemaak het, was sy verloofde se veiligheid."
Britz vertel die aanvaller het die motor probeer roof waarin Pretorius gesit het. "Hulle het [in Engels] op haar gevloek en geskree sy moet uitklim. Sy het teruggeskree dat sy nie uit die motor sal klim nie. Sy het toe vir hulle geskree: 'Julle het klaar my man geskiet. So skiet my ook!'"
Britz sê Pretorius kan nie onthou wat daarna gebeur het nie. "Sy huil al van gister [Woensdag] af aaneen, want sy het gesien hoe hulle hom skiet en hoe hy skree en hoe hy val. Sy is emosioneel stukkend."
Met Bronkhorst gaan dit beter, sê sy ma, "want hy is só sterk onder verdowing, ek dink nie hy besef regtig al wat met hom gebeur het nie".
Britz vertel dit was alles "binne vyf minute oor. Nog mense van die GPF het opgedaag en die aanvallers het gevlug. Van die mense wat tydens die skietery in die supermark was, vertel hulle kon hoor daar was outomatiese gewere betrokke.
"Dat daar nie meer mense getref is nie, kan niemand verstaan nie, want [die aanvallers] het net wild en wakker begin skiet toe hulle uit die bottelstoor kom," vertel Britz. Sy vertel 'n Chinese winkeleienaar en die bestuurder van die Foodzone is tydens die rooftog aangerand.
Bronkhorst, wat in die Unie-hospitaal in Alberton behandel word, sou Donderdag 'n derde keer geopereer word om nog 'n koeël, dié keer in sy voet, te verwyder wat ná die vorige twee operasies op 'n X-straal opgemerk is.
Britz sê sy verwag haar seun sal nog geruime tyd daar moet bly nadat sy linkerlong platgeval het. Het intussen penne in sy been gekry om dit te heg waar dit onder die knie afgeskiet is.
"Ek sit die hele môre en dink wat om te doen, maar ek weet nog nie," het Britz Donderdagoggend radeloos aan Maroela Media gesê. "Miskien moet ek die vroue oproep dat ons veg vir ons kinders.
"Of dalk moet ek tot by [pres. Cyril] Ramaphosa se kantoor gaan en vir hom sê die misdaad en geweld moet stop. Ek is gatvol. Elke keer dat ek sien iemand is geskiet, bid ek: 'Here, dit kan nie so aangaan nie.'
"Dit help nie ons sê net 'shame' nie. Dit gaan niks verander nie. Die enigste ding wat sal help, is as mense sê hulle is nou keelvol. Ons het genoeg gehad."
In die nuus Meyerton
Drie enkele ure ná kaping vasgetrek
CR sal maar net se crime is everywhere. Hulle worry nie meer nie. Dit blyk deesdae dis elkeen vir homself. Sterkte vir julle.
Om na Ramaphosa se kantoor te gaan, gaan niks help. Want volgens hom, is hier géén plaasmoorde!?! Klink my ons president weet nie werklik wat om hom aangaan nie.
Baie sterkte met jou seun, ons kan net tot ons Vader bid vir hierdie land en die regering wat hom ten gronde lei.
Jammer dit het gebeur sterkte daar maar 'n winkel word nie geroof deur een persoon met 'n wapen(opleiding sou dit verhoed het)
Sal daar enige ministers die arme man besoek soos ander gevalle? Jy is n held omdat jy wil help. Maar ek vat my familie land uit, ek kan nie meer worry oor geweld, moord of n toekoms vir my kinders nie. Dit is net te veel.
Calvin – ek Salueer jou…
Jy is 'n "Sheepdog" – wat opgestaan het om die weerloses te beskerm, en ek Salueer jou. Die goeie triomfeer nie altyd dadelik oor die sleg nie, maar solank daar goeie mense is om die geveg voort te sit, IS DAAR HOOP…
Ek wens jou beterskap toe, en ek glo jy sal ten volle herstel. Staan sterk – die wêreld het meer mense soos jy nodig… Jou nog inkluis